חבורת אומות העולם – החסידות המוקדמת
ניצוצות והשפעה
בעל שם טוב בראשית פרשת ויצא: ולהבין זה יש לומר דמבואר בכתבי האר"י זלה"ה בפרי עץ חיים דף י"ב ודף מ"ה כי על ידי חטא אדם הראשון נפלו כל הניצוצות של הנשמות קדושות בתוך הקליפות ונתערב טוב ברע, וצריך לבררן על ידי התורה והעבודה והמצוות של בני אדם בעזר וסיוע העליון, השכינה אשר עמהם, בסוד תנו עוז לאלהים (תהלים ס"ח, ל"ה), ואז מתבררין ועולין בבחינת מיין נוקבין וכו', ולכן הוצרך גלות ישראל בכל שבעים אומות שנפלו שם הניצוצות, וצריך כל אחד מישראל לגלות שם במקום שיש שם הניצוצות משורש נשמתו להוציאן ולבררן, רק במצרים נאמר (שמות י"ד, י"ג) לא תוסיפו לראותם וגו' לפי שנאמר (שם י"ב, ל"ו) וינצלו את מצרים ודרשו חז"ל (ברכות ט' ב) כמצולה שאין בה דגים, שלא נשאר בה שום ניצוץ קדושה, והיה שם גלות השכינה לגמרי וכו' יעוין שם, וזהו שדרשו חז"ל (הובא ברש"י בראשית מ"ה, י"ח) ואתנה לכם את טוב ארץ מצרים ניבא ואינו יודע מה ניבא סופם לעשותה כמצולה שאין בה דגים וכו', והכוונה שיבררו בארץ מצרים כל חלק הטוב שנתערב בין הרע והקליפות שם, והכל על ידי הדעת והמחשבה, וכמו שאמרו (עיין בזוהר ח"ב כ' א) במחשבה אתברירו, והוא על ידי משה, שנקרא דעת שבקדושה הנקרא טוב וכמו שכתב בליקוטי תורה פרשת שמות ותרא אותו כי טוב הוא, דאמרו חז"ל (במדבר רבה י"ד, כ') ולא קם נביא עוד בישראל כמשה וכו' אבל באומות קם וכו' כי משה ובלעם הם סוד הדעת זה בקדושה וזה בטומאה ותחילה נתערב טוב ורע על ידי חטא אדם הראשון וקין והבל ואחר כך ניתקן, ויצא משה טוב לבדו, וזהו שכתוב (שמות ב', ב') ותרא אותו כי טוב הוא, ונפרד ממנו בלעם השקול כמשה בדעת של הטומאה, וזהו שכתוב (במדבר כ"ד, ט"ז) ויודע דעת עליון וגו', ודורו של משה נקרא דור דעה, וכן בכל דור ודור משה בתוכם להשלימם וכו': (כתונת פסים פרשת בהעלותך דף ל"ה ע"ב וע"ג, צפנח פענח דף קי"ד ע"א)
תורת המגיד נ"ך קהלת: והנה כפי פשוטו הוא כידוע מאמרם זלה"ה (תנחומא בלק, יב) על פסוק (במדבר כג, ט) הן עם לבדד ישכון ובגוים לא יתחשב, כשהאומות שמחים ישראל שמחים עמהם, ואינו מתחשב להם. וכשישראל שמחים הם לבדם שמחים, כי הנה ידוע שכל עניני החג כמו ע' פרים ונסוך המים הם מרומזים נגד ע' אומות, כמ"ש בזוהר (ח"ג, רנו א) על פסוק מים רבים לא יוכלו לכבות את האהבה (שה"ש ח, ז), שלא יקטרגו ויפרידו הדביקות והאהבה שבין ישראל לאביהם שבשמים, לכך ישראל עושים מצות חג הקדוש ומשפיעים לע' אומות כנזכר. והנה הגם שישראל משפיעים לאומות העולם, מכל מקום השמחה גדולה היא לישראל, שכל האומות הם נכנעים וכפופים להשפעתם. וכל הע' שרים שותים מתמצית ארץ ישראל, וממילא באה מתחילה לישראל השפעה גדולה עד אין קץ שהם נעשים צינור לכל העולם, ולכן נקרא זמן שמחתינו, הגם שמצוה לשמוח בכל הרגלים, אך עתה השמחה יתירה מכופלת, א', בשביל ההשפעה הגדולה הבאה להם, ועוד שכל האומות נכנעים תחת ידם וכפופים להם, אך עם כל זה מפני שהוצרכה לכל אלה כדי לסתום פי המקטריגים נקרא בערכם מלא חפנים עמל, מפני שעדיין לא נתקיים בהם הברכה. ובגוים לא יתחשב, הן עם לבדד ישכון. ובבוא חג הקדוש הזה שמיני עצרת הם שמחים לבדם, ואז השמחה היא שלימה בתכלית השלימות...
ונחזור אל הענין שכל מצות החג הוא כדי להשפיע לע' שרים, וגם הז' הקפות של ימי החג שהיא הקפה בלולב ומיניו הוא גם כך רמז אל אומות העולם, הגם שד' מינים אלו מרומזים אל ד' אותיות הוי"ה, עם כל זה הם אינם רק הארות משם וענפים מהאילן גופא, כי שורשם הם צמחים שהם תחת המזלות, כמ"ש רז"ל (ב"ר י, ו) אין לך כל עשב ועשב שאין לו מזל ברקיע המכה אותו ואומר לו גדל. וידוע שהכוכבים ומזלות הם תחת ע' שרים הם נקראים ג"כ ענפי אילן, כידוע מספר הזוהר, נמצא כי כל הקפות החג הוא לתועלת הע' שרים כי הם שורשם, ולכן הם גדלים וצומחים על ידי המזלות וכוכבים. אבל בשמיני עצרת, שההקפות הם בשביל תועלת ישראל שהם אחוזים ומשורשים בגוף האילן, שהם שמות הוי"ה בעצמם, לכן ההקפות של שמיני עצרת הם בספר תורה עצמה שהיא כולה שמהא דקב"ה. אך מחמת ששמות ההויו"ת נקראים באדנו"ת, לכך נקרא החג עצרת, שהוא לשון מלכות שהוא שם אדנ"י. וזהו שסיים ביום השמיני עצרת תהיה לכ"ם, לכ"ם דייקא ולא לאומות העולם, שאין להם אחיזה בזה החג כלל ועיקר.
נועם אלימלך שמות פרשת יתרו: וזהו וישמע יתרו כו', דאיתא בגמרא (פסחים פז ב) לא גלו ישראל אלא כדי שיתוספו עליהם גרים, ולכאורה וכי בשביל הגרים יהיו ישראל גולים ומן הראוי' היה שיבואו האומות לארץ ישראל מעצמם ויתגיירו שם. אך הענין הוא שהניצוץ הקדוש שבהם הוא מעורר אותם להתגייר ומחמת שניצוץ הקדוש שבאומות הוא קטן מאוד ואין כח בניצוץ הקדוש הזה להשיא את לבם שיבואו מעצמם לארץ ישראל להתגייר, רק על ידי ראותם והסתכלותם את ישראל מהקדושה של ישראל נותן כח והתגברות והתעוררות לניצוץ הקדוש שבהם שיתגיירו ולכן הוכרחו ישראל לגלות:
נועם אלימלך הוספות ליקוטי שושנה: ונראה לי דאיתא בגמרא (פסחים פז ב) לא גלו ישראל אלא להתוסף גרים* ולכאורה יש להבין וכי בשביל זה יסבלו ישראל הקדושים עול גלות וצרות, והלא טוב היה שיבואו האומות לארץ ישראל ויתגיירו שם* אך באמת כשרוצה הצדיק לפעול איזה דבר צריך לירד קצת ממדרגתו ואז יכול לפעול, כי כל דבר צריך להיות מתפעל על ידי דוגמתו ודומה לו* והנה ידוע שקדושת ארץ ישראל היא גדולה מאוד, ונמצא לא היה באפשרי לישראל שיפעלו להתוסף גרים מחמת ששם בארץ ישראל קדושת ישראל רבה וגדולה ומפורשים ומובדלים מכל וכל מהאומות ואין שום שייכות בהם להיות דוגמתם לשבר את כחם כדי שיתגיירו* ולכן גלו ישראל ובחוץ לארץ הקדושה מעוטה ויכולים לפעול שיתוסף עליהם גרים:
תולדות יעקב יוסף בראשית הקדמה: וזהו שנאמר כי אתם המעט מכל העמים (דברים ז, ז), המעט, חמשה אתם חסרים ממשפחות כל העמים שהם ע' וכו' יעו"ש. ויש להבין לאיזה ענין אמר הכתוב זה שישראל חסרין חמשה מן האומות, ומה בא להודיענו בזה. ונ"ל שבא להודיענו דבר גדול, כי נודע כמו שיש באדם פרטי קומה של רמ"ח איברים ושס"ה גידים והכל הוא רק בשר אדם, ולא אדם עצמו, ונפש רוח ונשמה שבתוכו הוא הנקרא אדם, וכאשר זכרנו לעיל בפתח דברינו. כך בכללות אומה ישראלי, שיש קומה של רמ"ח איברים ושס"ה גידים, וצדיקי הדור הם הנשמה חיות כללות הדור ההוא. וכן בכללות העולם יש ע' אומות וישראל הם הנשמה החיות של כל העולם.
קליפות
תורת המגיד שמות פרשת בשלח: וזהו ויסב אלהים את העם, שמסיבה ראשונה נשתלשל כדי לגלות אלהותו מפני הנבראים הם ישראל שהם הפרי, והאומות בטבע הבריאה שהטביע הקדוש ברוך הוא בדרך טבע הבריאה קליפה שומר הפרי, ולעתיד לבוא כשיגמור הפרי הם ישראל, אין צריך עוד לשומר הוא הקליפה, יתבטלו אומות העולם מכל וכל. וכדי לגלות הסיבה אל העם סיבב הקדוש ברוך הוא על ידי הדיבור שהוא הדיבור הראשון (תהלים לג, ו) בדבר ה' שמים נעשו, עד שנשתלשל דרך העולמות האומות עד סוף שהוא עולם השפל. והכל נשתלשל מהחכמה עליונה, כדכתיב (שם קד, כד) כולם בחכמה עשית, ומבואר במקום אחר, וזהו דרך המדבר דיבור הראשון, ים היא החכמה, סוף שבא לסוף המדריגה, וצריך האדם לחזור למקור הסיבה הראשונה, וזהו מכאן שצריך להסב לבוא לסיבה ראשונה, ולא יפחות מארבע כוסות, הם העולמות הארבעה שצריך להעתיק מן כל העולמות ולבוא דרך העולמות לסיבה ראשונה. (מכת"י של הרבי ר' שמעלקי)
תורת המגיד במדבר פרשת חקת: זאת התורה אדם וגו' [יט, יד]. הרב הצדיק וכו', ר' דוב מעזריטשער ז"ל, אדם אתם (יחזקאל לד, לא). אתם קרויים אדם ואין עובדי כוכבים קרויים אדם (יבמות סא א), כי נודע כי הדם הוא הנפש, וזה יש גם לעכו"ם ולבהמות, ונוסף על זה יתרון לישראל שיש להם גם נשמות חלק אלהי ממעל, שהוא הבורא ב"ה שהוא א' אלופו של עולם, ונתחבר בחינה א' לבחינת דם, ונעשה אדם, משא"כ באומות עובדי כו"ם שאין להם בחינה א', ונשאר להם רק דם שהוא נפש הבהמיי שהוא דם, ולכך אינם נקראים אדם, עכ"ל. (שפתי צדיקים, בהעלותך)
תמונת ראי
בעל שם טוב בראשית פרשת לך לך: לה. ביום ההוא כרת ה' את אברם ברית לאמר לזרעך נתתי את הארץ הזאת וגו' ואת הכנעני וגו'. ענין שבע אומות הללו שהם נגד שבע מדות דקדושה חג"ת נהי"ם מבואר לקמן בפרשת שמות עיין שם באות י"א:
בעל שם טוב שמות פרשת שמות: יא. וארד להצילו מיד מצרים ולהעלותו וגו' אל מקום הכנעני והחתי וגו'. שמעתי בשם הרב איש אלוקי מו"ה ישראל בעש"ט דכל השבע אומות שבארץ ישראליב) הם נגד שבע מדות, זה לעומת זה, למשל נגד החסד הוא כנען, תאוה אחרת, וכן חתי כנגד פחד יצחק, וכן כולם, ועל שהחסד הוא האהבה להיות רק לה' יתברך, ולאשר רצונו יתברך שנאהוב על כן נקרא ארץ הכנעני: (זאת זכרון פרשת אמור דף ל"ה ע"ב, שלח דף כ"ו ע"א, בלק דף ל"ט ע"א)
בעל שם טוב במדבר פרשת בלק: וישא משלו ויאמר נאום בלעם בנו בעור ונאום הגבר שתום העין. ובתרגום פירש ואימר גברא דשפיר חזי, שמעתי בשם הבעל שם טוב זצלה"ה, דכוונת התרגום הוא כן, דאיתא במדרש (במדבר רבה י"ד, כ') הובא ברש"י ז"ל מפני מה השרה הקדוש ברוך הוא שכינתו על גוי רשע, כדי שלא יהיה פתחון פה לאומות, לומר שאילו היו לנו נביאים חזרנו למוטב וכו', וזאת ידוע דלמעלת הנבואה היו צריכין קדושה יתירה, והנה האדם יש לו חמשה חושים, חוש הראייה וחוש השמיעה וחוש הטעם וחוש הריח וחוש המישוש, וכנגדן יש לו חמשה חושים רוחניים כמו שכתוב ולבי ראה הרבה חכמה (קהלת א', ט"ז), ונתת לעבדך לב שומע (מלכים - א ג', ט'), והריחו ביראת ה' (ישעיה י"א, ג'), וכן יתר החושים (כמבואר בקהלת רבה א', ל"ו) וצריך האדם לטהר ולקדש את החושים החיצוניים הגשמיים, ועל ידי זה חלה הקדושה על חושים הפנימיים הרוחניים, ותחול עליו רוח הנבואה, אכן בלעם הרשע היה היפך מזה, כי טמא את החושים החיצוניים, כמו שאמרו רבותינו ז"ל (סנהדרין ק"ה א) שבא על אתונו, ועוד היה מעונן ומנחש ומכשף וקוסם קסמים, והאיך היה יכול לשרות עליו רוח הנבואה, ולא היה זה אפשר מצדו כלל, אבל ההכרח היה עצום מאוד לעשותו נביא, שלא יאמרו האומות אתה רחקתנו כנ"ל, לזאת היה הענין הזה קשה מאוד, כי לא היה עצה איך לעשות עמו, מה עשה הקדוש ברוך הוא, סימהו, וסתם לו אחת מעיניו, ולא היה יכול לחטוא בזה העין, ועל ידי כן חלה הקדושה והנבואה עליו על ידי זה העין שלא חטאה, וזהו שגילה לנו התרגום ופירש על שתום העין דשפיר חזי, רצה לומר מדהיה סומא באחת מעיניו, לזאת היה שפיר חזי הנבואה, אבל אם לא היה שתום העין לא היה בו מקום ודרך לחול עליו הנבואה: (קהלת יצחק פרשת בלק)
קדושת לוי בראשית פרשת תולדות: הברכה אחת היא לך אבי (כז, לח). הכלל, דיש חיות וברכה מהקדושה, ו'זה לעומת זה עשה אלהים' (קהלת ז, יד), דיש גם כן חיות מהקליפות. וידוע מה שכתב האר"י ז"ל (עי' פע"ח שער יום הכפורים פ"ב; זוה"ק ח"ג קב, א) דהקדושה נקרא 'אחת', שדבק באחדות הבורא ברוך הוא. וכן אמרו חכמינו ז"ל בכמה מקומות (עי' ויק"ר ד, ו), ורש"י בחומש פרשת ויגש בפסוק (לעיל מו, כ) 'כל הנפש', עיין שם.
טובת ישראל
קדושת לוי קדושות לפורים קדושה שניה: ודע שכל האומות שנבראו לא נבראו אלא בשביל ישראל לטובת ישראל, שלפעמים על איזה סבה [בא] מאומות טובה לישראל, בעבור זה יניקה שלהם מקדושה. ואילולי שלא היה איזה טובה, לא היו נבראים כלל, ומזה יניקה שיש להאומות ולהשרים מקדושה, מאותו היניקה הוא התחלה ופתיחה שלהם, ומשם הם מתפשטים. וכדמות היניקה שלהם מהקדושה והתפשטות שלהם, ככה דמות האותיות שלהם והלשון שלהם [....]
והנה העבדות והמחשבות של מרדכי במה שהיה עובד מרדכי הצדיק את הבורא ברוך הוא, היה העבדות שלו שהיה מחשב שכל מה שהיה בעולם כשהיה מסתכל בהן היה מסתכל בראשית שלהן, כלומר מאין היה התחלתן של העולם, והתחלת הראשית של כל העולם בשביל 'ישראל אשר בך אתפאר' (ישעיה מט, ג), שיתפאר האל כאשר ממליכין אותו ועובדין אותו, וכל האומות נבראו לשמש את ישראל, וכל הדברים שבעולם נבראו בשביל ישראל כדי שיהיו ישראל ממליכין הבורא ברוך הוא.
הצלחה זמנית
נועם אלימלך דברים פרשת האזינו: ואם תאמרו הלא האומות הם יושבים שקטים ושלווים מלאים כל טוב והם תמיד בעולם הפירוד* ומדוע אתה מצווה עלינו כל הנ"ל לעשות כל התורה הזאת להתפלל על הפרנסה בדרך שאלה* למה נגרע מכל האומות אשר הנחיל להם כל טוב באין מעשה טוב להם כלל* וזהו בהנחל עליון גוים בהפרידו כו': ולזה השיב להם יצב גבולות עמים למספר בני ישראל, פירוש בוודאי לא להם הוא המנוחה והנחלה שיש להם עתה, כי לעתיד במהרה בימינו תתחלק ארצם לשבטים למספר בני ישראל ולזה הציב להם גבולות, והשם הטוב במהרה יגאלנו ויתן לנו נחלת גוים ועמל לאומים נירש למען לעבוד אותו בשמחה ובטוב לבב מרוב כל אמן*
נועם אלימלך בראשית פרשת חיי שרה: וזהו (תענית ח ב) גדול יום הגשמים כיום קבוץ גלויות, רצה לומר יום השפעות הגשמיות לעולם כיום קבוץ גלויות שאז האומות יהיו נכפפים תחת ישראל*
עולם הבא
תולדות יעקב יוסף בראשית פרשת בראשית: נ"ל לבאר טעם מצוה זו החודש הזה לכם. דאיתא במדרש פ' בא (שמ"ר טו, כז) למה נק' ישראל בני בכורי (שמות ד, כב), לפי שכתוב בתורה (דברים כא, יז) כי את הבכור בן השנואה יכיר לתת לו פי שנים, כך ישראל יורשין ב' עולמות עולם הזה ועולם הבא, ולכך מסרם הקדוש ברוך הוא סוד הלבנה לישראל, כי הגוים מונים לחמה, לומר מה חמה אינה מושלת רק ביום, כך אין מושלים רק בעולם הזה. וכשם שהלבנה נראית ביום ובלילה, כך ישראל מושלים בעוה"ז ובעוה"ב וכו', וז"ש החודש הזה לכם, שיהא שלכם, שאתם דוגמתה, ע"כ. ויש להבין אם כבר עה"ז ניתן לאומות העולם איך שוב ניתן עה"ז לישראל, והוא תרתי דסתרי איך מזכה שטרי לבי תרי. 
ונ"ל, דאיתא במשנה דאבות (פ"ו מ"ד) כך דרכה של תורה פת במלח וכו', ואם אתה עושה כן אשריך בעולם הזה וטוב לך לעולם הבא. והקושיא מפורסמת, בשלמא לעולם הבא אתי שפיר שטוב לו, מה שאין כן אשריך בעולם הזה, מהו אשריך פת במלח וכו'. 
ונ"ל דכתב הרמב"ם בפ"ט מהלכות תשובה (ה"א), מאחר שנודע שמתן שכרן של מצות הוא לעה"ב שנאמר (דברים כב, ז) למען ייטב לך וגו' (קידושין לט ב), והנקמה שנוקמין מהרשעים היא הכרת, א"כ מה זה שכתוב בתורה (ויקרא כו, ג) אם בחוקתי תלכו וכו', והם בעולם הזה שובע ושלום וכו'. ומשני שהכל הוא רק הכנה לעה"ב ולא סוף השכר, כי שובע ושלום הוא כדי שיהי' פנוי ללמוד ולעשות שנזכה לעה"ב. וכן בהיפך, שאם נעזוב התורה ונעסוק בהבלי הזמן, כגון וישמן ישורון וכו' (דברים לב, טו), אז יהי' פחד ובהלה שלא יהי' פנוי לעסוק לעה"ב ויאבד ב' עולמות וכו'. וזה ענין ימות המשיח שינוחו וכו', יעו"ש.
חכמה בגויים
קדושת לוי כללות ימים טובים: והנה כפי פשוטו, בעבור שחשבון תקופות ומזלות הוא בחכמת התכונה, ועבור שחכמת התכונה גם המה האומות העולם יכולים זה, לכן לחכמה נחשב נגד האומות העולם. אבל לכאורה קשה על זה, (והנה) [דהנה] היודע המדות על בוריים, עיקר מדת החכמה שאדם יחשב בה לחכם, שמשיג בהשגה מה שחבירו אין יכול להשיג, אבל אם משיג מה שחבירו גם כן יכול להשיגו אינו נקרא נגד חבירו 'חכם'. והנה אם תקופות ומזלות האומות העולם יכולין זה עבור שחכמת התכונה גלוי לאומות העולם גם כן, אזי אין אנחנו חשובים לחכמים עבור זה, שהרי גם המה משיגים אותו.
קדושת לוי כללות הניסים: אמנם באמת נבאר, דבאמת מאתו לא תצא הרעה כידוע (עי' ד"ר ד, ג), רק הכל טובות. וכאשר יפקחו עינינו לראות גודל התועלת המגיע לרשעים עצמם מחמת ההכאה שהכה השם יתברך אותם, יראה בחוש התועלת הגדולה. רק הרשעים האומות עצמם, באמת אין להם לב להבין, ערלי לב ומטומטמין הם להבין התועלת המגיע להם בהכאה, ואלמלא היה להם לב להבין, היה להם להתלהב ולהשתוקק ולכסוף באהבה עזה וחמדה לקבל ההכאה באהבה וברוב חיבה תשוקה וחמדה לחסות בנועם ה' על ידי ההכאה זו.

תולדות יעקב יוסף בראשית פרשת וישב: וישנאו אותו, על שראו כי אותו אהב אביהם מכל אחיו וגו'. והענין, דאיתא (חופת אליהו רבה שער שלשה) שלשה שונאין זה את זה, אשה, ועם הארץ, ותינוק. לבאר זה, דמצינו שנאה ששונאין אומות לישראל, והם נק' אשה זרה. ב' שנאה ששונאין ע"ה לת"ח, כמאמר רבי עקיבא כשהייתי עם הארץ וכו' (פסחים מט ב). ג' שנאה ששונאין תלמידי חכמים זה את זה, כדאיתא בש"ס (כתובות קיב ב) נפלה קטגוריא בת"ח. וביותר הת"ח שאינו ירא השם, שונאין לת"ח יראי אלדים. והת"ח נק' תינוק יונק משדי אמו, כי (דדיך) [דדיה] ירווך בכל עת (משלי ה, יט) [...] לזה שונאין אלו השלשה זה את זה, ר"ל האומות הנק' אשה, לכללות אומה ישראלית הרוב הם עמי הארץ, ועם הארץ שונא לתינוק הם הת"ח, וזה נמשך מזה כמבואר בספר חסידים (עי' סימן רט) יעו"ש, א"כ אתי שפיר אלו ג' קנאה תאוה וכבוד נגד ג' השונאין זה את זה, ואתי שפיר.

